Danmarks ældste musikfestival må aflyse for andet år i træk. Forsamlingsforbuddet og andre corona-relaterede restriktioner i den seneste genåbningsaftale har umuliggjort at afvikle Skagen Festival 2021. Der var ellers lagt op til, at festivalens 50-års jubilæum, der blev udskudt af covid-19 i 2020, skulle fejres i år fra 1.- 4. juli. - Vi er vemodige og triste. Vi sad med en køreplan, hvor vi kunne få festivalen løbet af stablen med restriktioner. Men genåbningsaftalen rummer en række krav, som gør det umuligt for os at gennemføre, siger formand Lis Jensen, Skagen Festival i en pressemeddelelse. Beslutningen om at aflyse den internationale folkemusikfestival er blevet taget på et ekstraordinært bestyrelsesmøde onsdag 5. maj. Formanden ærgrer sig over, at endnu en aflysning også får betydelige konsekvenser for artisterne, leverandører, samarbejdspartnere og ikke mindst Skagen by. Og mange af disse aktører er i forvejen ramt hårdt. Ingen overnatning for frivillige spænder ben De cirka 650 frivillige fra nær og fjern er ryggraden i festivalforeningen. Et af de springende punkter i den nyeste aftale er, at de danske festivaler ikke må arrangere overnatning for sine frivillige, hvilket underminerer festivalen. - Vi arrangerer overnatning for de mange frivillige, der kommer langvejs fra. Vi har ellers indrettet en campingplads til vores frivillige, men det må vi ikke i år, og det gør, at det mister vores frivillige-fundament, siger formanden, der også håber, at man kan bibeholde den store frivillige opbakning. - Vi har en kæmpe skare af uvurderlige frivillige, og med to års aflysninger kan jeg være bekymret for, at vi kan miste nogle, siger Lis Jensen. Skagen Festival retter nu blikket mod 2022. Her skal 50-års jubilæet fejres med to års forsinkelse. Datoerne er allerede i kalenderen fra 30. juni til 3. juli. - Vi kommer stærkt tilbage, hvis corona vil det, siger Lis Jensen. Sat i venteposition Festivalledelsen kalder hele genåbningsaftalen for en langtrukken proces, som i flere omgange har sat planlægningen i venteposition. Og det tager lang tid at planlægge kulturtilbud – især med covid-restriktioner. Med de omfattende restriktioner, som også er blevet udmeldt en måned for sent i forhold til den oprindelige plan, kan det ikke lade sig gøre at planlægge og arrangere en festival, der har arrangementer over hele byen.

Opsummering:
Kravene i genåbningsaftalen gør det umuligt at gennemføre Skagen Festivalen, lyder det fra bestyrelsen.